การประชุมสภาผู้แทนราษฎร วันที่สาม [18 ก.พ.64] ใช้เวลาประชุม 16 ชั่วโมงเป็นการอภิปรายเรื่องการศึกษา และการทุจริตของกระทรวงพลังงาน
การประชุมสภาผู้แทนราษฎร เพื่อพิจารณาญัตติขอเปิดอภิปรายไม่ไว้วางใจของฝ่ายค้าน วันที่สาม ช่วงค่ำวานนี้ (18 ก.พ.) ฝ่ายค้านพุ่งเป้าอภิปรายในประเด็นการปฏิรูปการศึกษา โดย พลเอก ประยุทธ์ จันทร์โอชา นายกรัฐมนตรี การกระทรวงกลาโหม ชี้แจงว่า วันนี้ต้องยอมรับว่า การศึกษาบ้านเรามีปัญหา ดังนั้นสิ่งสำคัญที่สุดจึงจำเป็นต้องมีการปฏิรูปการศึกษา และยืนยันว่าพระราชบัญญัติการปฏิรูปการศึกษาจะเข้าสู่การพิจารณาที่ประชุมสภาผู้แทนราษฎร วาระแรกในสมัยประชุมหน้า พร้อมยอมรับว่า ในช่วงของการเปลี่ยนผ่านจากระบบเก่าสู่ระบบใหม่ ต้องมีการปรับปรุงเปลี่ยนแปลง แต่จะต้องเป็นไปตามระเบียบ        ด้านนายณัฏฐพล ทีปสุวรรณ รัฐมนตรีว่าการกระทรวงศึกษาธิการ ชี้แจงข้อกล่าวหาของฝ่ายค้าน ที่ระบุว่า บริหารงานบกพร่องไม่มีประสิทธิภาพ โดยยืนยันว่า ตั้งแต่เข้ามาทำหน้าที่กว่า 1 ปีที่ผ่านมา ได้ไปตรวจเยี่ยมโรงเรียนใน 50 จังหวัด มีโอกาสได้เห็นปัญหาด้านการศึกษาของไทยว่าเป็นอย่างไร แต่ก็มีความหวังและมั่นใจว่า เราจะสามารถขับเคลื่อนกระทรวงศึกษาธิการและการศึกษาไทยได้ ซึ่งที่ผ่านมามีความพยายามแก้ปัญหาด้านการศึกษา แต่เป็นลักษณะปรับแก้บางประเด็น เพราะเราไม่สามารถเปลี่ยนระบบการศึกษาของไทยได้ทั้งหมด ทั้งนี้ภายใน 3-4 ปีข้างหน้า หากทุกฝ่ายร่วมมือกันและยกให้การศึกษาเป็นวาระแห่งชาติ เชื่อว่าเราจะสามารถทำให้การศึกษาของประเทศไทยดีขึ้นได้ แต่ในช่วงนี้ที่เกิดสถานการณ์ covid 19 แพร่ระบาด ทำให้ต้องเลื่อนการเปิดภาคเรียน เป็นโอกาสให้ครูได้เรียนรู้เทคโนโลยีเสริมทักษะให้ตัวเอง ที่นำมาใช้ในการเรียนการสอน และมั่นใจว่าครูทั่วประเทศมีความสามารถเพียงพอ        จากนั้นเป็นการอภิปรายการผลิตไฟฟ้าสำรองในประเทศ และค่าไฟฟ้าที่ราคาแพง โดย นายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน ชี้แจงถึงกำลังการผลิตไฟฟ้าสำรองในประเทศเกินเกณฑ์ที่กำหนด ว่า เป็นการพิจารณาตามแผนและวิธีการประเมินความต้องการใช้ไฟฟ้าในปี 2560 ที่พิจารณาถึงความเจริญเติบโตทางเศรษฐกิจและพยากรณ์ออกไปอีก 20 ปี บนพื้นฐานการขยายตัวทางเศรษฐกิจ หรือ จีดีพีที่ประมาณร้อยละ 3 ในปีช่วงนั้น โดยไม่มีใครทราบว่าในปี 2563 จะมีการใช้ไฟฟ้าลดลงและเกิดขึ้นในทั่วโลก จากสถานการณ์โควิด-19 โดยกำลังการผลิตไฟฟ้า มีความจำเป็นต้องกำหนดการผลิตไว้ล่วงหน้า เพื่อเป็นการรักษาความมั่นคงทางพลังงานของประเทศ และไทยยังได้รับความเชื่อมั่นในระบบไฟฟ้าจากต่างชาติ ที่มองว่าเป็นประเทศที่มีระบบดีประเทศหนึ่งของโลก ส่วนค่าไฟฟ้าในประเทศที่แพงกว่าของประเทศเพื่อนบ้านนั้น เนื่องจากเพื่อนบ้านมีสัดส่วนการผลิตไฟฟ้าจากเชื้อเพลิงถ่านหินและน้ำสูงมาก ซึ่งนับเป็นการผลิตจากเชื้อเพลิงที่มีต้นทุนถูกมาก แต่ไทยต้องใช้ก๊าซธรรมชาติในการผลิตเป็นส่วนใหญ่ และไทยยังมีพลังงานทดแทนเป็นเชื้อเพลิงสำคัญในขณะนี้ เป็นไปตามนโยบายช่วยเหลือเกษตรกรของให้มีรายได้จากพืชพลังงานเพิ่มขึ้น ซึ่งนับเป็นเชื้อเพลิงที่แพง แต่ยืนยันว่า ไม่มีการผูกขาดเรื่องของพลังงานให้กับใคร       อย่างไรก็ตาม ภาพรวมการอภิปรายตลอดทั้งวันใช้เวลาการประชุมกว่า 16 ชั่วโมง ประธานจึงสั่งให้พักการประชุมในเวลา 1:10น. และนัดประชุมต่อเช้าวันนี้(19 ก.พ.) เวลา 09:00 น.